R5 miljoen vir boorgat sonder waterDaar is nog geen sprake van water nie (Foto; Verskaf) Die DA in Ratlou in Noordwes eis ŉ dringende ondersoek nadat die Ngaka Modiri Molema-distriksmunisipaliteit nagenoeg R5 miljoen aan twee boorgate bestee het wat tot dusver nog nie ŉ druppel water opgelewer het nie. Die Ngaka Modiri Molema-distriksmunisipaliteit het ŉ verslag by die Noordwes-wetgewer ingedien waarin hy beweer dat bouwerk aan die twee boorgate afgehandel is. Die munisipaliteit het aangevoer die boorgate is in April gesink om die gemeenskap veral tydens die Covid-19-afsonderingstydperk van water te voorsien. Tebogo Mabaso, DA-raadslid van Ratlou-munisipaliteit, sê egter die DA het die perseel waar die boorgate glo gesink is op 12 Augustus besoek en geen boorgat gevind nie. “Ná ons besoek aan die terrein het die munisipaliteit twee boorgate geboor wat steeds sonder water staan,” sê Mabaso. Volgens Mabaso het die munisipaliteit beweer dat hy die perseel ondersoek het voor die boorgate gesink is. “Die feit dat daar nie water van ŉ dag oud is nie, is ŉ bewys dat die munisipaliteit versuim het om deeglik seker te maak dat die gebied wel water het. Daar moet duidelikheid wees oor hoeveel meter diep elke gat geboor is en hoeveel daar betaal is vir elke meter wat geïnstalleer moet word.” Toe die DA die terrein besoek, was daar nog geen boorgat (Foto: Verskaf) Die DA gaan die kwessie nou na die provinsiale komitee oor openbare rekeninge verwys en daar antwoorde eis oor hoe die R5 miljoen bestee is. Die party gaan ook aan die waarnemende LUR vir samewerkende regering, Boitumelo Moiloa, skryf om duidelikheid te kry oor die spesifikasies van die tender en alle uitgawes wat vir die projek aangegaan is. “Dit is onaanvaarbaar dat R5 miljoen vermors is op ŉ projek wat nie die gemeenskappe van Gareleng en Ramabesa bevoordeel het nie. Daar moet ondersoek ingestel word na die proses wat gelei het tot die konstruksie van die boorgate en almal wat by die projek betrokke is, moet verantwoording doen vir hierdie afskeepwerk.” Mabaso sê met die geld wat die munisipaliteite opgedok het, kon die bestaande boorgate wat water na Gareleng en Ramabesa pomp, eerder versien en in stand gehou word.